
REPUBLIKA HRVATSKA
TRGOVAČKI SUD U ZAGREBU
STALNA SLUŽBA 
Karlovac, Trg hrvatskih branitelja 1


U IME REPUBLIKE HRVATSKE
R J E Š E N J E

Trgovački sud u Zagrebu, Stalna služba, po sucu Goranki Boljkovac, povodom prijedloga potrošača Krešimira Grgurića, Zagreb, Srednjopoljski put 5, OIB 17206646684, za otvaranje postupka stečaja potrošača, dana 27. rujna 2017. godine
 
r i j e š i o   j e

I. Ovaj sud oglašava se stvarno nenadležnim.

II. Po pravomoćnosti ovog rješenja predmet će biti ustupljen stvarno i mjesno nadležnom Općinskom građanskom sudu u Zagrebu. 


Obrazloženje

	Krešimir Grgurić iz Zagreba, Srednjopoljski put 5, podnio je ovom sudu dana 2. ožujka 2017. godine prijedlog za otvaranje postupka stečaja potrošača. Naime, uvidom u spis utvrđeno je da je predlagatelj prije podnošenja prijedloga za otvaranje postupka stečaja potrošača proveo kod savjetovališta – Financijske agencije izvansudski postupak u cilju sklapanja izvansudskog sporazuma, sklapanje kojeg izvansudskog sporazuma nije uspjelo, pa je savjetovalište potrošaču izdalo Potvrdu o neuspjelom pokušaju sklapanja izvansudskog sporazuma od 5. prosinca 2016. godine, sukladno odredbi čl. 18. st. 3. Zakona o stečaju potrošača (Narodne novine broj 100/15) u vezi sa čl. 19. istog Zakona. 

	Odredbom čl. 44. st. 1. Zakona o stečaju potrošača propisano je da se postupak stečaja potrošača pokreće na prijedlog potrošača. 

	Odredbom čl. 21. st. 1. Zakona o stečaju potrošača propisano je da je u postupku stečaja potrošača isključivo stvarno i mjesno nadležan općinski sud na čijem području potrošač ima prebivalište. 

	Dakle, za provođenje postupka stečaja potrošača u konkretnom slučaju nadležan je Općinski građanski sud u Zagrebu.

	Ovaj sud posebno ističe da je predlagatelj uz prijedlog za pokretanje postupka stečaja potrošača (list 7 spisa) posve neosnovano podnio istovremeno i obrasce za prijedlog dužnika za otvaranje stečajnog postupka sukladno odredbama Stečajnog zakona (Narodne novine broj 71/15), međutim, predlagatelj Krešimir Grgurić više nije vlasnik obrta "Elektro Team", uslužni obrt, Zagreb, Bobarski put 10/1, koji obrt je prestao s radom 10. ožujka 2011. godine, a što je sud utvrdio uvidom u obrtni registar. Dakle, budući je obrt predlagatelja prestao s radom prije više od šest godina, u konkretnom slučaju ne može se raditi o provođenju stečajnog postupka nad imovinom dužnika pojedinca sukladno odredbama Stečajnog zakona, već nakon što pokušaj sklapanja izvansudskog sporazuma nije uspio, potrošač je podnio prijedlog za otvaranje postupka stečaja potrošača, a za provođenje kojeg postupka je isključivo stvarno nadležan općinski sud. 

	Slijedom navedenog, riješeno je kao pod točkama I. i II. izreke ovog rješenja. 
 
U Karlovcu 27. rujna 2017. godine 

                                                                                                                         Sudac:     
                                                                                                              Goranka Boljkovac, v.r.

	Za točnost otpravka-
	ovlašteni službenik:
	Renata Klokočki

PRAVNA POUKA:
Protiv ovog rješenja dopuštena je žalba 
u roku od 8 dana, koja se podnosi u tri primjerka,
Visokom trgovačkom sudu Republike Hrvatske,
putem ovog suda.

